
ReferNet – Evropsko omrežje referenc in strokovnega znanja v poklicnem izobraževanju in usposabljanju (VET) 
1. Namen in opis
Namen tega razpisa je dodeliti sredstva eni organizaciji (koordinatorju nacionalnih konzorcijev) iz 8 držav članic EU in Islandije, da bo vodila in usklajevala konzorcij predstavnikov ključnih organizacij s področja poklicnega izobraževanja in usposabljanja v svoji državi in skupaj z njimi izvrševala naslednje dejavnosti: poročanje in analiza informacij o sistemih in razvojih poklicnega izobraževanja in usposabljanja, raziskovalne dejavnosti, dokumentacijske dejavnosti, razširjanje  in promocijske dejavnosti.
Glavni cilj omrežja ReferNet je dati Cedefopu strukturiran in decentraliziran sistem za zbiranje potrjenih podatkov in informacij o poklicnem izobraževanju in usposabljanju ter s tem povezanih temah ter podpirati trud Cedefopa pri razširjanju le-teh na evropski in nacionalni ravni. Informacije morajo biti zbrane v skladu z metodologijo in posvetovanjem med člani konzorcija.
2. Primernost kandidatov
Prijave, ki ustrezajo merilom o primernosti, bodo podrobne ocenjene.
Primerne organizacije:
· javne ali zasebne organizacije s pravnim statusom oz. pravne osebe (prijav od fizičnih oseb, t.j. posameznikov, torej ne sprejemamo);
· so tiste, ki imajo ustrezna strokovna znanja ter potrebna finančna ter operativna sredstva za izvajanje dejavnosti;
· nacionalni konzorcij, ki ga usklajuje kandidat, mora zastopati interese poklicnega izobraževanja in usposabljanja znotraj države (ministrstva, nacionalni in/ali področni organi, regionalne oblasti, raziskovalne organizacije in ustanove ter socialni partnerji).
Upravičene države
· 8 držav članic EU (Belgija, Danska, Grčija, Luksemburg, Malta, Nizozemska, Portugalska, Švedska) 
·  Islandija.
Primerne dejavnosti
· Ponudbe, ki bodo financirane, morajo zajemati izvajanje celotnega spektra dejavnosti, podrobno opisanega v celotnem besedilu razpisa.
3. Sredstva in trajanje projekta
Skupna sredstva, ki so na razpolago za celotno trajanje projekta (12 mesecev) znašajo 231.000 EUR za 8 držav članic EU  in Islandijo. 

Sredstva Skupnosti so samo dodatni finančni prispevek lastnim sredstvom upravičenca (in/ali soupravičencev) ter/ali lokalnim, regionalnim, nacionalnim in/ali zasebnim sredstvom, ki so za projekt pridobljena drugje. Skupen prispevek Skupnosti ne sme presegati 70 % vseh upravičenih stroškov. 

Vsa razpoložljiva sredstva bodo razporejena med 2 skupini držav glede na velikost prebivalstva posamezne države:

· Luksemburg, Malta  in Islandija: najvišji dodeljen znesek je 19.000 EUR na državo.
· Belgija, Danska, Grčija, Nizozemska, Portugalska in Švedska : najvišji dodeljen znesek je 29.000 EUR na državo.
Cedefop si pridržuje pravico, da ne razporedi vseh sredstev, ki so na voljo.
4. Rok za prijavo
Prijave je treba na Cedefop poslati najkasneje do 16. oktobra 2006.
5. Dodatne informacije
Celotno besedilo razpisa za zbiranje ponudb, obrazec za prijavo in vse priloge so na voljo na spletni strani Cedefopa na naslednjem naslovu: http://www.cedefop.europa.eu/index.asp?section=3. Prijave morajo ustrezati vsem zahtevam, določenim v celotnem besedilu razpisa, in biti predložene na predvidenih obrazcih.
Ocenjevanje ponudb bo potekalo po načelu preglednosti in enakovredne obravnave. Vse prijave, ki ustrezajo razpisnim pogojem, bo Odbor ocenil glede na kvantitativna in kvalitativna merila, določena v celotnem besedilu razpisa. K ocenjevalnemu postopku bodo povabljeni tudi zunanji strokovnjaki. 

